Olih:
I Komang Alit Juliartha
Galungan sampun nampek.
Ten ngantos aminggu, rainan jagat sané kamargiang nyabran 6 sasih nuju Budha
Kliwon wuku Dungulan punika jagi kalaksanayang olih krama Hindu sajebag jagat
Indonesia pamekas ring Bali. Indike puniki gumanti sane kajantosang olih krama
Hindune jagi ngaturang sembah pangubakti ring Leluhur kalih Hyang Widhi.
Sadurung rahina Budha
punika rauh, krama hinduné sami nyiagayang sahananing piranti sané jagi kanggén
ring rahina Galungan. Para istriné iteh makarya jejaitan. Lanangné makarya katik
saté, basa-basa anggén ring panampahané, taler makarya pénjor. Daha trunané
taler akéh sané nguopin reramanipun. Nulungin majejaitan, matanding banten.
Trunané ngrereh tiing penjor, melutin bawang, mareresik spisanan masang
bebungah ring marajan, muah sané lianan. Yadiastun aab jagaté kadi mangkin,
teknologi nglikub kauripan iraga, nanging kantun pageh truna-truniné pamekas,
ngajegang swadarma pinaka umat Hindu risajeroning nyanggra Galungan.
Indayang kayunin
mangkin, sujatinné Galungan puniki gumanti prasida anggén genah malajah. Napi
mawinan kadi asapunika? Siosan ring malajah majejaitan, matanding banten,
makarya pénjor, nempa saté, ngurab lawar (pamekas ring anom-anomé), taler
prasida anggén genah malajahang raga, introspéksi diri. Élingang, galungan puniki
wantah dina kalaning Dharma jaya, sida ngasorang Adharma. Sapatutné sampun
dinané puniki anggén genah malajah, mulat sarira mangda prasida iraga sareng
sami mecikang raga, mecikang pikayunan, wicara taler parilaksana. Sampunang
Galungan anggéna kesempatan muruk majudi, punika gumanti nenten kapatutang.
Siosan ring ngaturang
pangubakti taler anggen genah malajah, rainan sané kaucap pinaka cihna jayanti
Dharma kalawan Adharma puniki wantah dina anggén matemu wirasa, madarma santi
sareng keluarga. Minabang akéh kulawarga sané madohan genah, katungkul sibuk
jroning pakaryan, ngrereh pangupajiwa, ten polih selah, galah mulih, dinané
puniki anggén genah nyakupang tangan ring merajan taler spisanan matemu sareng
kluarga sami. Pakedék pakenyung numpahang kangen duaning sué tan polih
kacunduk.
Galungan punika wantah
rahina suci. Riantukan rahina suci, gumanti sapatutné pisan iraga nyaga
kasucian puniki antuk malaksana sané becik. Sané utama ngamargiang rahina jagat
Galungan antuk manah sané suci, ning nirmala, ngastiti sareng sami dumogi
jagaté landuh sutrepti.
Okt 2017
I Komang Alit Juliartha
embas ring Bekasi, 15 Juli 1991. Dané alumni saking program studi Pendidikan Bahasa Bali IHDN Dénpasar lan meneng ring Banjar Kubu, Kelurahan Kubu, Kabupatén Bangli. Kakawian-kakawiannyané marupa puisi, satua cutet, lan ésai kamuat ring surat kabar sakadi Bali Orti (Bali Post), lan Média Swari (Pos Bali). Cakepané sané sampun kawedar marupa pupulan satua cutet sané mamurda “Swécan Widhi” warsa 2015 lan ngamolihang hadiah Sastra Rancagé warsa 2016. Warsa 2016 dané ngamedalang cakepan marupa novél sané mamurda "Satyaning Ati".
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn ban_Latn ban_Latn